tartuNLP/wikipedia-smugri-20251201 huggingface dataset:
Joon

Joon on ranskalainen lentoyhtiö. Se on Air Francen tytäryhtiö, joka on suunnattu erityisesti Y-sukupolven edustajille. Sen kotikenttä on Pariisin Charles de Gaullen kansainvälinen lentoasema.
Yhtiön on suunniteltu aloittavan keskipitkän matkan lennot syksyllä 2017. Ensimmäisiä kohteita ovat todennäköisesti Berliini, Lissabon, Porto ja Barcelona. Joon vuokraa aluksi emoyhtiö Air Francelta kuusi Airbus A321 -konetta. Se aloittaa kaukolennot kesäkaudella 2018 käyttäen kolmea tai neljää Airbus A340 -konetta. Lisäksi yhtiöllä on suunnitelmissa hankkia Airbus A350 -koneita.
Tarkempia tietoja Joonista on julkistettu niukasti. Air Francen mukaan yhtiö on ”suunnattu nuorelle, työssäkäyvälle asiakaskunnalle, millenniaaleille, joilla digitaalinen teknologia on elämäntyylin keskiössä”. Se ei ole perinteinen halpalentoyhtiö, vaan lippujen hintoja pyritään alentamaan muun muassa matkustamohenkilökunnan työsopimusten uudelleenjärjestelyllä.
Karvaskaunokki

Karvaskaunokki eli karvasohdake ("Centaurea benedicta", syn. "Cnicus benedictus") on yksivuotinen kaunokkilaji, joka on tunnettu vuosisatoja lääkekasvina Euroopassa.
Karvaskaunokki on piikkinen, ohdakkeita hieman muistuttava ruohokasvi. Varsi on runsashaarainen ja karvainen. Lehdet ovat pitkulaiset, parihalkoiset ja piikkilaitaiset. Mykeröt kasvavat yksittäin, ne ovat keltakukkaiset ja niiden kehto-osa on haarautuvien piikkien ympäröimä.
Karvaskaunokki kasvaa alun perin Välimeren alueen maissa sekä Länsi- ja Keski-Aasiassa. Monissa Keski-Euroopan maissa ja Pohjois-Amerikassa sitä esiintyy levinneenä.
Fidžin siirtomaa

Fidžin siirtomaa () oli brittiläiseen imperiumiin kuulunut kruununsiirtomaa, joka oli olemassa vuosien 1874 ja 1970 välillä nykyisen Fidžin alueella. Rotuma liitettiin osaksi siirtomaata vasta vuonna 1881.
Ensimmäiset eurooppalaiset Fidžin lähettyvillä olivat alankomaalaiset, jotka purhejtivat Abel Tasmanin johdolla saarten ohi vuonna 1646. Ensimmäinen britti, joka ohitti saaret, oli James Cook vuonna 1774. Vuonna 1789 kapteeni William Bligh ohitti Fidžin pelastusveneellään Bountyn kapinan jälkeen, mutta palasi tutkimaan saaria uudestaan 1792. 
Fidži oli lyhyen aikaa kuningaskunta vuosina 1871–1874 ja sen kuninkaana toimi Seru Epenisa Cakobau. Brittien syrjäyttämä Cakobau, ja joukko muita korkea-arvoisia fidžiläisiä päälliköitä, allekirjoitti sopimuksen, jonka nojalla he luopuivat itsenäisyydestään. Tämän jälkeen Fidžistä tuli kruununsiirtomaa.
Brittien alaisuudessa Fidžin talous keskittyi plantaasitalouteen. Erityisesti santelipuun viljely oli herättänyt eurooppalaisten kiinnostuksen jo ennen Fidžin ajautumista Britannian alusmaaksi. Ensimmäiseksi kuvernööriksi Fidžille nimitettiin Arthur Hamilton-Gordon, jonka päätöksellä fidžiläiset maksoivat veronsa maataloustuotteilla (eivätkä rahalla) ja siirtokuntaa hallittiin paikallisen päällikköluokan kautta. Tämän seurauksena fidžiläiset eivät juurikaan eurooppalaistuneet.
Oltuaan siirtomaana miltei 100 vuotta Fidžin siirtomaa itsenäistyi Fidžin dominiona vuonna 1970, Elisabet II:n pysyessä maan valtionpäämiehenä.
Marjinkan piiri

Marjinkan piiri (; ) oli hallinnollinen piiri Ukrainan Donetskin alueella. Piirin hallinnollinen keskus oli Marjinkan kaupunki (; 9 672 as., ). Heinäkuussa 2020 Ukrainan piirijakoa muutettiin, ja Marjankan piiri liitettiin pohjoisosiltaan laajentuneeseen Pokrovskin piiriin ja eteläosiltaan Volnovah’an piiriin. 
Ukrainan tilastokeskus arvioi piirin väkiluvuksi 81 890 ihmistä (1.1.2017). Kaupunkilaisiksi heistä tilastoitiin Marjinkan, Krasnohorivkan (Красногорівка, 15 643 as.) ja Kurah’oven (Курахове, 19 511 as.) kaupunkien sekä piirin kolmen kaupunkityyppisen taajaman asukaat Illinka (Іллінка, 438 as.), Oleksandivka (Олександрівка, 3 973 as.) ja Staromyh’ailivka (Старомихайлівка, 5 192 as.).
Gambian presidentti

Gambian tasavallan presidentti () on sekä Gambian valtionpäämies että hallituksen päämies. Presidentti on myös maan asevoimien ylipäällikkö. Gambian tämänhetkinen presidentti on Adama Barrow.
Gambian valtionpäämiehet.
Monarkki.
Gambian ollessa Commonwealth realmina Yhdistyneen kuningaskunnan monarkki, joka oli tuolloin kuningatar Elisabet II, toimi maan valtionpäämiehenä.
Norjan kuningaskunta (872–1397)

Norjan valtakunta tai Norjan kuningaskunta (, , ) viittaavat Norjan kuningaskuntaan suurimmillaan 1200-luvulla pitkän sisällissodan jälkeen. Kuningaskuntaan kuului nykyisen Norjan alue, nykyisen Ruotsin Jämtlandin, Härjedalenin, Bohuslänin sekä Idren ja Särnan alueet sekä Norjan merentakaiset alueet, joita norjalaiset merimiehet olivat asuttaneet vuosisatoja ennen alueiden liittämistä kuningaskuntaan. Norja, jonka laajentuminen alkoi kuningaskunnan perustamisesta vuonna 872, oli suurimmillaan vuosien 1240 ja 1319 välillä.
Jens Bjørneboe

Jens Bjørneboe (9. lokakuuta 1920 Kristiansand, Vest-Agder, Norja – 9. toukokuuta 1976 Veierland, Vestfold, Norja) oli norjalainen kirjailija. 
Bjørneboen esikoisteos vuodelta 1951 on sarja "Dikt". Sitä seurasivat runokokoelmat "Ariadne" (1953) ja "Aske, vind og jord" (1968). TeoksessaI "Før hanen galer" (1952) Bjørneboe käsittelee ihmisille tehtyjä lääketieteellisiä kokeita. Romaanissa "Jonas" (1955) hän vastustaa autoritaarista koulujärjestelmää, teoksessa "Den onde hyrde" (1960) hän käsittelee kriminaalihuoltoa. Teos "Uten en tråd", vuodelta 1966 herätti kohua, ja se kiellettiin pian sen vapaan sukupuolimoraalin vuoksi. Hänen merkittävimpinä teoksinaan pidetään trilogiaa "Bestialitetens historie". Siihen sisältyvät teokset: "Vapauden hetki", "Kruttårnet" ja "Stillheten". Trilogia on mainuttu Karl Ove Knausgårdin romaanisarjassa "Min Kamp" hänen suosikkinaan. Trilogiasta on suomennettu vain ensimmäinen osa.
Teoksesta "Paha paimen" on tehty vuonna 1962 elokuva "Tonny" jonka on ohjannut Nils R. Müller.
Saint Christopher-Nevis-Anguilla

 
Saint Christopher-Nevis-Anguilla oli Britannian siirtomaa Länsi-Intiassa vuodesta 1882 vuoteen 1983, käsittäen Anguillan saaren (vuoteen 1980), Nevisin sekä Saint Christopherin. Vuodesta 1882 vuoteen 1951 ja uudelleen vuodesta 1980 siirtomaa tunnettiin englannin kielellä yksinkertaisesti nimellä Saint Christopher and Nevis. Siirtomaa itsenäistyi 19. syyskuuta 1983 nimellä Saint Kitts ja Nevis.
Suomen Geopoliittinen Seura

Suomen Geopoliittinen Seura on tieteellinen seura, joka ilmoituksensa mukaan pyrkii edistämään Suomea koskevaa geopoliittista tutkimusta, keskustelua ja tietämystä. Se on perustettu 2016.
Seuran puheenjohtaja on Pekka Visuri ja varapuheenjohtaja Heikki Talvitie. Muut hallituksen jäsenet ovat Anders Blom, Jaakko Blomberg, Timo Hellenberg, Ilkka Herlin, Jaakko Kalela, Maria Lähteenmäki, Henrik Meinander ja Risto Volanen. Yhdistyksen sihteeri on Alex Kransman.
Yhdistyksen kotisivujen etusivulla oleva kartta on peräisin Halford Mackinderin teoksesta "The Geographical Pivot of History".
Kritiikkiä.
Toimittaja Laura Halminen kirjoittaa Helsingin Sanomissa: "Matti Vanhasen (kesk.) taustatiimissä vaikuttaa taantumukselliseksi väitetyn Suomen geopoliittisen seuran perustajajäseniä." Sitä on epäilty jopa Vladimir Putinin vaikutuskanavaksi.
Seuran puheenjohtaja Pekka Viusuri on kiistänyt, että Suomen geopoliittisella seuralla olisi mitään tekemistä Venäjän intressien edistämiseen eikä seuralla ole yhteyksiä vuonna 2012 perustettuun Suomen Arktiseen Seuraan, jota on myös pidetty Venäjän intressien edistäjänä.
Helsingin yliopiston historian professori Henrik Meinander ei ole taas vakuuttunut Geopoliittisen seuran toiminnasta ja katsoo, ettei seura täytä tieteellisen seuran kriteerejä, koska seuran hallituksessa ei ole geopolitiikkaan perehtyneitä tutkijoita, vaan Meinanderin näkökulmasta innokkaita harrastajia, joista pääosa on YYA-Suomen virkakoneiston tuotteita.
Junts pel Sí

Junts pel Sí (JxSí) on vuoden 2015 Katalonian alueparlamenttivaaleja varten muodostettu vaaliliitto puolueista, jotka kannattavat Katalonian itsenäistymistä Espanjasta. Vaaliliitto teki itsenäistymisestä päävaaliteemansa ja sai alueparlamentin 135 paikasta vähän alle puolet eli 62. Se onnistui kuitenkin muodostamaan enemmistöhallituksen vaaliliittoon kuulumattoman mutta itsenäistymistä tukevan Candidatura d'Unitat Popular -puolueen avulla.
Jäsenet.
Vaaliliiton muodostaneet puolueet olivat Convergència Democràtica de Catalunya ja Esquerra Republicana.
Lisäksi mukana ovat pienpuolueet Demòcrates de Catalunya ja Moviment d'Esquerres sekä sitoutumattomia.
Tanskan Länsi-Intian taaleri

Taaleri () oli Tanskan Länsi-Intian valuuttana vuosien 1849 ja 1917 välillä. Se oli myös Yhdysvaltain Neitsytsaarien valuuttana vuosien 1917 ja 1934 välillä.
Gowair Vacation Airlines

Gowair Vacation Airlines , myöhemmin Aura Airlines SL, oli espanjalainen lentoyhtiö, jonka omisti alun perin matkanjärjestäjä Gowaii. Se lensi tilauslentoja Madridin Barajasin kansainväliseltä lentoasemalta ja tarjosi lisäksi koneitaan muiden yhtiöiden käyttöön ACMI-vuokrasopimuksilla ("Aircraft, Crew, Maintenance and Insurance").
Yhtiö vaihtoi nimekseen Aura Airlines tammikuussa 2021. Yhtiö kuitenkin lopetti toimintansa vuonna 2022.
Laivasto.
Elokuussa 2019:
Luettelo Sastamalan julkisista taideteoksista ja muistomerkeistä

Luettelo Sastamalan julkisista taideteoksista ja muistomerkeistä sisältää Sastamalan kaupungissa olevat pysyvät patsaat, muistomerkit ja muistolaatat. Sastamala muodostettiin vuoden 2009 alussa Vammalan kaupungista sekä Mouhijärven ja Äetsän kunnista. Vammalaan oli aikaisemmin liitetty Karkku ja Tyrvää (1973) sekä Suodenniemi (2007). Keikyän ja Kiikan kunnat yhdistyivät Äetsäksi 1981. Viimeisimpänä Sastamalaan on liitetty Kiikoinen vuonna 2013.
Luettelo.
 Tässä luettelossa on 135 kohdetta.
Devil Dog Road

Devil Dog Road on vuonna 2009 perustettu helsinkiläinen rockyhtye, jonka musiikissa on vaikutteita rock-genren eri osa-alueilta sekä genren ulkopuolelta. Yhtye aloitti kvartettina, mutta kokoonpano muuttui trioksi vuonna 2016. Yhtyeen motto on "Keep Rock'n'Roll Alive".
Devil Dog Road on saanut nimen tienpätkästä, joka sijaitsee lähellä Williamsin kaupunkia Yhdysvaltojen Arizonan osavaltiossa. Historiallisen Route 66:n varrella on opaste Exit 157 Devil Dog Road, joka ohjaa tälle alle puoli kilometriä pitkälle valtatien alittavalle tielle.
Devil Dog Road on julkaissut neljä kokopitkää äänitettä: "Devil Dog Road" (2014), "Next Exit" (2017), "Drive And Out" (2018) ja "Keep Rock'n'Roll Alive" (2021). Bändin nimeä kantava albumi äänitettiin Suomessa ja sen miksasi Davide Floreno. Masteroinnin teki Virtalähde Mastering. "Next Exit-" ja "Drive And Out" -albumit äänitettiin myös Suomessa. Molemmat albumit miksasi kitaristi-laulaja-tuottaja Eric “Roscoe” Ambel (muun muassa Joan Jett &amp; the Blackhearts, Del-Lords, The Yayhoos) ja masteroi Mario Viele New Yorkin Brooklynissa Yhdysvalloissa. Kaikki pitkäsoitot on julkaistu fyysisenä äänitteenä vain cd-formaatissa.
"Drive And Out" -albumilla on 14 omaa kappaletta ja musiikki kallistuu tällä levyllä enemmän klassisen hard rockin suuntaan. Juurevat perinteet paistavat edelleen läpi, mutta paino on tällä kertaa selvästi enemmän tarttuvien kertosäkeiden ja rytmikkään jyystön suunnalla. 1970-lukuiset ja aussirockvibat ja muut “Tukholma–New York”-akselin vaikutteet tuovat uutta kulmaa yhtyeen musiikkiin.
"Keep Rock'n'Roll Alive" -albumin cd-versiolla on 11 yhtyeen omaa kappaletta. Albumin tuottanut ja julkaissut Devil Dog Road itse ja tämän yhtyeen neljännen albumin miksasi ja masteroi ruotsalainen Ola Ersfjord. Madridissa päämajaansa pitävä Ersfjord on työskennellyt aiemmin muun muassa yhtyeiden Imperial State Electric, The Hellacopters, Lucifer, Tribulation, Grande Royale ja Night Viper kanssa. Albumin sessioissa äänitettiin myös kaksi bonusbiisiä, joista toinen on Lou Reedin kappale "Rock and Roll", jonka on muiden muassa levyttänyt myös The Runaways. 
Joulukuussa 2022 Devil Dog Road julkaisi digisinglenä uudelleen sovitetun cover-version Peer Günt -yhtyeen klassikosta "I Don't Wanna Be A Rock'n'Roll Star". Kappaleella perkussioita soittaa entinen Peer Günt -rumpali Twist Twist Erkinharju, joka esittää myös pääosan kappaleen videossa, jonka ensiesitys nähtiin 15. joulukuuta 2022 "Soundi"-lehden sivuilla.
Henrik Ylpeä

Henrik X Ylpeä (; noin 1108 – 20. lokakuuta 1139 Quedlinburg, Saksi) oli Welf-sukuinen Baijerin herttua, Saksin herttua (nimellä Henrik II) ja Toscanan rajakreivi.
Henrik X:n isä oli Baijerin herttua Henrik IX Musta. Hän tuli isänsä seuraajaksi vuonna 1126 ja nai seuraavana vuonna Gertrud Saksilaisen, jonka isä oli Saksan kuningas ja myöhempi keisari Lothar III. Henrik X liittyi pian sotaan Lotharin kilpailijoita, Hohenstaufenin hallitsijasukua vastaan. Italiaankin laajentunut sota jatkui vuoteen 1135 ja Henrik oli siinä yksi Lotharin tärkeimpiä komentajia.
Lotharin kuoltua vuonna 1137 ilman poikaa Henrik peri häneltä avioliittonsa kautta Saksin herttuan arvon, mikä teki hänestä Saksan mahtavimman ruhtinaan. Hän oli ehdolla myös uudeksi Saksan kuninkaaksi, mutta hänen valtansa rajoittamiseksi ruhtinaat valitsivatkin Hohenstaufen-sukuisen Konrad III:n. Konrad kieltäytyi tunnustamasta Henrikin oikeutta Saksiin sillä verukkeella, ettei sama henkilö olisi saanut hallita kahta herttuakuntaa. Kiistan seurauksena Henrikille langetettiin heinäkuussa 1138 valtakunnankirous ja hänet karkotettiin sekä Saksista että Baijerista. Tästä sai alkunsa yli sata vuotta jatkunut sota Welfien ja Hohenstaufeneiden välillä. Henrik onnistui vuonna 1139 valloittamaan armeijoineen takaisin osan Saksista ja valmisteli Quedlinburgissa sotaretken jatkamista Baijeriin, kun hän äkisti kuoli. Seuraajaksi tuli hänen poikansa Henrik Leijona, joka sai lopulta takaisin Saksin vuonna 1142 ja Baijerin vuonna 1156.
Korvasienet

Korvasienet ("Gyromitra") on kotelosieniin luettava suku. Suvun eräissä lajeissa on gyromitriiniä, joka on tappavan vaarallinen solumyrkky. Tätä myrkkyä esiintyy etenkin useissa korvasienilajeissa ja myös pohjanpiispanhiipassa, ei kuitenkaan sangen samantapaisissa lajeissa kuten piispanhiipassa eikä lehtokorvasienessä.
Deep Calleth upon Deep

Deep Calleth upon Deep on Satyriconin yhdeksäs studioalbumi, joka julkaistiin 22. syyskuuta 2017 levymerkillä Napalm Records. Albumi äänitettiin alkuvuonna 2017 Oslossa, Norjassa sekä Kanadan Vancouverissa, ja sen tuotti Mike Fraser. Albumin julkaisua seuraa Euroopan kiertue.
Albumin kansikuva on rajaus Edvard Munchin maalauksesta "Dødskyss" (1899).
Allyyliasetaatti

Allyyliasetaatti (C5H8O2) on tyydyttymättömiin estereihin kuuluva orgaaninen yhdiste. Rakenteeltaan se on allyylialkoholin ja etikkahapon esteri. Yhdistettä voidaan käyttää orgaanisen kemian synteeseissä lähtöaineena.
Ominaisuudet, valmistus ja käyttö.
Allyyliasetaatti on huoneenlämpötilassa väritöntä nestettä, jolla on pistävä haju. Yhdiste liukenee hieman veteen ja hyvin useisiin orgaanisiin liuottimiin. 
Allyyliasetaattia valmistetaan propeenin, etikkahapon ja hapen välisellä reaktiolla. Katalyyttinä reaktiossa toimii palladium ja reaktio tapahtuu 160–180 °C:n lämpötilassa. Katalyyttinä voi olla lisäksi alkalimetalliasetaatteja tai rauta- ja vismuttiyhdisteitä. Reaktiossa muodostuu välivaiheena organopalladiumkompleksi. Suurin osa allyyliasetaatista hydrolysoidaan happamissa olosuhteissa allyylialkoholiksi. Allyyliasetaatista voidaan valmistaa myös allyylikloridia, allyylisyanidia ja metateesireaktioilla polymeerejä. Allyyliasetaattia voidaan myös käyttää täiden ja muiden hyönteisten häätämiseen ja aromiaineena.
SM-62 Snark

Northrop SM-62 Snark on yhdysvaltalainen pitkän kantaman strateginen risteilyohjus. Ohjus saattoi kuljettaa taistelukärkenään yhden, W39-tyyppisen 3,5–3,8 megatonnin lämpöydinräjähteen. Ohjus oli alisooninen (0.95 Machia, 1 044 km/h) ja se käytti Pratt &amp; Whitney J-57 suihkumoottoria matkamoottorinaan. Ohjuksen kantama oli mannertenväliseksi luokiteltava 10 200 km. Maksimi lentokorkeus oli 18 300 metriä, joten Snark oli torjuntahävittäjille hyvin vaikea tavoittaa. Ilmatorjuntaohjukset (tuolloin lähinnä S-75) ylsivät SM-62 Snarkin toimintakorkeuteen.
Suurin osa ohjuksen koelaukaisuista toteutettiin Cape Canaveralissa, Floridassa. Ohjuksen kehitysohjelma alkoi varhain toisen maailmansodan jälkeen, vuonna 1946. Aluksi ohjustyypin nimenä oli "Boojum". Snark-risteilyohjukseen kaavailtiin muita ydinkärkiä, ainakin W15:ta, mutta se lienee ollut liian painava omamassaltaan (lähes 3 500 kg) tuohon tarkoitukseen.
Pääasiallinen SM-62 Snark-ohjuksen käyttäjä, sen lyhykäisen palvelusuran aikana oli Strategic Air Command eli SAC. Ohjus oli tarkoitettu korvaamaan raskaita pommituskoneita (kuten B-36, B-47 ja B-50), sekä estämään niiden miehistötappioita. Pitkän kantaman ohjusaseena SM-62 oli ensimmäinen lajissaan. Inertiaaliseen suunnistukseen perustuva ohjausjärjestelmä toi 2,4 km:n (2 400 m) osumatarkkuuden (CEP).
SM-62 Snark oli käytössä vain hyvin lyhyen aikaa, eli noin vajaat kolme vuotta (1959–1961). Yhdysvaltain presidentti John F. Kennedy lakkautti Snark-ohjusohjelman. Asetyypin korvasivat hyvin nopeassa tahdissa ballistiset ohjukset. SM-61 Snarkin kehitysohjelmaa ja sen kalleutta on jälkikäteen arvosteltu, jopa irvailevasti. Yksikköhinta on ollut 4,1 miljoonaa Yhdysvaltain dollaria (USD). Ilmatorjunnan tarkastaja, evp. eversti Ahti Lappi kuvailee kuitenkin, tätä ohjustyyppiä eräänä tärkeänä, kehitykseen liittyneenä merkkipaaluna.
Cold Dark Place

Cold Dark Place on Mastodonin EP-levy, joka julkaistiin 22. syyskuuta 2017 levymerkillä Reprise Records.
Kappale ”Toe to Toes” julkaistiin digitaalisessa muodossa 1. syyskuuta 2017, jonka latauskoodi jaettiin albumin ennakkotilanneille.
Šah’tarskin piiri

Šah’tarskin piiri (, ) on hallinnollinen piiri Ukrainan Donetskin alueen itäosassa. Piiri rajoittuu idässä Luhanskin alueeseen ja etelässä osin Venäjän Rostovin alueeseen.
Ukrainan tilastokeskus arvioi kokonaan maaseutuväestöstä koostuvan piirin asukasluvuksi 19 115 ihmistä (1.1.2017). Piirin hallinnollinen keskus on Šah’tarskin kaupunki , joka ei kuitenkaan kuulu Šah’tarskin piiriin vaan muodostaa oman kaupunkipiirinsä neljän kaupunkityyppisen taajaman kanssa. 
Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin. Venäjän osuus näiden kapinallisten tukemisessa kävi selkeästi ilmi esimerkiksi piirissä sijaitsevan Hraboven kylän lähelle pudonneen Malaysia Airlinesin lennon 17 tapauksessa. Kansainvälinen tutkijalautakunta osoitti, että tämä siviililentokone ammuttiin alas Venäjältä tuodulla Buk-ohjuksella kapinallisalueelta käsin, ja ohjuksen laukaisualusta ajettiin pian alasampumisen jälkeen takaisin Venäjälle.
&lt;br clear=left&gt;
Operation Blowdown

Operation Blowdown oli Australian armeijan 18. kesäkuuta 1963 tekemä suuri koeräjäytys Cape Yorkin niemimaalla Australian pohjoisosassassa, nykyisen Iron Rangen kansallispuiston alueella.
Räjäytys tehtiin tavanomaisella räjähteellä. Myös Ison-Britannian ja Yhdysvaltain sotilaita oli mukana. Räjäytyksen valmisteluvaiheessa viidakkoon raivattiin käytäviä ja tuotiin sotilaskalustoa. Armeijan 24. rakennuseskadroona rakensi tornin, johon asennettiin 45 tonnin TNT-räjähdyspanos 41 metrin korkeuteen maan pinnasta. Alue tyhjennettiin ihmisistä ja räjähdyspanos laukaistiin kauko-ohjauksella kello 8:30. 
Räjähdyksen jälkeen joukot siirtyivät räjähteen tuhoalueelle. Armeija tutki näin joukkojen kykyä edetä paineaallon tuhoamassa metsässä. Tuhoalueella oli muun muassa metrin paksuinen lehtikerrostuma. Ajoneuvot juuttuivat siihen kiinni. Virallisesti ei koskaan kerrottu, että kokeen tarkoitus oli tutkia ydinaseen vaikutusta Vietnamin viidakossa, jossa oli alkamassa sota.
SSM-N-8 Regulus

Chance Vought SSM-N-8 Regulus I on yhdysvaltalainen, ydinkärjellä varustettu taktinen laivaston risteilyohjus. Sen kehitystyö alkoi vuonna 1947. Ohjuksen ensilento oli 1951. Asetyyppi oli käytössä Yhdysvaltain laivastossa vuosina 1955–1964. Ohjuksen lyhykäinen kantama (900 km) ja matala, alisooninen lentonopeus (950 km/h) eivät olleet USN:n kannalta haittaavia tekijöitä omalla aikakaudellaan. Regulus I-ohjuksia oli palveluskäytössä arviolta 500 yksilöä. Niihin voitiin liittää joko fissiopommi (W5) tai lämpöydinpommi (W27) taistelukärjeksi.
Tätä nimenomaista asetyyppiä hyödynsi Yhdysvaltain laivastossa kaikkiaan 4 raskasta risteilijää, 5 sukellusvenettä sekä 10 lentotukialusta, eli 19 laivaston sota-alusta. Ohjustyyppi oli käytössä Kuuban kriisin aikaan. Ohjuksen lähetti matkaan 2 kappaletta "booster-raketteja", jonka jälkeen matkamoottori alkoi toimia. Regulus I:n ajomoottori oli 20 kN työntövoiman omaava Allison J33-A14 -suihkumoottori.
Regulus-ohjuksesta kehitettiin hypersooninen eli yli äänen nopeudella toimiva SSM-N-9 "Regulus II" -tyyppi, muttei se kerinnyt saavuttaa mainittavaa palvelusuraa. Pitkän kantaman (yli 1 000 mpk) ballistinen ohjus Polaris syrjäytti sen melkoisen nopeasti.
Novoazovskin piiri

Novoazovskin piiri (, ) oli hallinnollinen piiri Ukrainan Donetskin alueen kaakkoisosassa. Piirin hallinnollinen keskus oli Novoazovskin kaupunki (; 11 440 as. ). Itä-Ukrainan sodan seurauksena piiri on itäosiltaan kuulunut vuodesta 2014 Ukrainan hallituksen kontrollin ulkopuolelle jääneisiin, Venäjän sotilaallisesti ja poliittisesti tukemiin separatistialueisiin.
Ukrainan korkeimman neuvoston päätöksellä kesällä 2020 Ukrainan aluehallintoa uudistettiin. Heinäkuussa 2020 piirien lukumäärää supistettiin huomattavasti. Useita separatistialueen piirejä yhdistettiin laajemmaksi Kalmiusken piiriksi, ja (de jure) Novoazovskin piirin laillinen asema aluehallinnollisena yksikkönä päättyi. 
Ukrainan tilastokeskus arvioi piirin väkiluvuksi 27 618 ihmistä (1.1.2017). Kaupunkilaisiksi heistä tilastoitiin runsas puolet: Novoazovskin kaupungin ja Sjedoven kaupunkityyppisen taajaman asukaat (2 622 as.).
Demerara

Demerara () on historiallinen alue Etelä-Amerikan pohjoisrannikolla, joka sijaitsee nykypäivän Guyanassa. Alue oli Alankomaiden siirtomaa vuosina 1745–1815 ja Brittiläisen Guayanan kreivikunta vuosina 1838–1966. Sen pääkaupunki oli Georgetown, joka on nykypäivän Guyanan pääkaupunki. 
Sana ”Demerara” tulee arawakinkielisestä sanasta ”Immenary” tai ”Dumaruni”.
Essequibo (siirtomaa)

Essequibo () oli Alankomaiden siirtomaa Essequibo-joella Etelä-Amerikan pohjoisrannikolla vuodesta 1616 vuoteen 1814. Siirtomaa muodosti osan siirtomaista, jotka tiedetään nimellä Alankomaiden Guayana. Alue luovutettiin Yhdistyneelle kuningaskunnalle 20. marraskuuta 1815.
Berbice

Berbice on alue Guyanan Berbicejoella, joka oli vuodesta 1627 vuoteen 1815 Alankomaiden siirtomaana. Siirtomaan tullessa luovutetuksi Britannialle vuonna 1815 se yhdistettiin lopulta Essequibon ja Demeraran siirtomaiden kanssa, jolloin siitä tuli Brittiläinen Guayana vuonna 1831. 26. toukokuuta 1966 Brittiläinen Guayana itsenäistyi Guyanana.
Malawi (Commonwealth realm)

Malawin Commonwealth realm oli nykyisen Malawin tasavallan edeltäjä, joka oli olemassa vuosien 1964 ja 1966 välillä. Kun Britannian valta loppui vuonna 1964, Britannian siirtomaasta Njassamaasta tuli itsenäinen Commonwealth realm -valtio. Valtion ollessa Commonwealth realmina Yhdistyneen kuningaskunnan monarkki pysyi sen valtionpäämiehenä. Näiden kahden vuoden aikana Malawi siis jakoi saman valtionpäämiehen, kuningatar Elisabet II:n, toisten Commonwealth realm -valtioiden kanssa. Valtionpäämiestä Malawissa edusti Malawin kenraalikuvernööri, Glyn Smallwood Jones. 
Hastings Banda oli virassa Malawin pääministerinä ja hallituksen päämiehenä. Monarkian lakkauttamisen jälkeen 6. heinäkuuta 1966 Malawista tuli tasavalta ja Hastings Bandasta tuli Malawin ensimmäinen presidentti.
Pippurirannikko (Liberia)

Pippurirannikko oli eurooppalaisten kauppiaiden antama nimitys Länsi-Afrikan rannikon alueelle Cape Mesuradon ja Cape Palmasin välillä. Se on nykypäivän Liberiaa. Alue sai nimensä meleguettapippurista. Melaguetta oli arvokas mauste, jota käytettiin sekä maustamiseen, että lääkkeenä. Se tunnettiin myös Guinean pippurina, joka 1400-luvulla vastasi avossaan kultaa. Pippurirannikkoa on kutsuttu myös sanalla Grain Coast (Viljarannikko). 1700-luvun lopulta alkaen alueesta tuli Amerikoista vapautettujen orjien kotiseutu.
Espanjan Länsi-Afrikka

 
Espanjan Länsi-Afrikka () oli Espanjan siirtomaa läntisessä Saharassa. Siirtomaa oli olemassa vuosien 1946 ja 1958 välillä ja koostui Ifnista, Cap Jubysta sekä Espanjan Saharasta.
Ensimmäinen espanjalainen saapui läntiseen Afrikkaan keskiajan loppupuolella. Hän saattoi olla Baleaareista kotoisin oleva matkailija Jaume Ferrer, joka katosi vuonna 1375 matkallaan Afrikan rannikolla tai yksi kastilialaisista, jotka rantautuivat Boujdouriin vuonna 1405 ja hyökkäsivät siellä karavaania vastaan.
Benthamin rautatieasema

Benthamin rautatieasema on rautatieasema High Benthamin kaupungissa North Yorkshiressä. Se sijaitsee Leeds–Morecambe-radan varrella.
Asema avattiin 1. kesäkuuta 1850. Se sai uuden nimen, Bentham High, 1. marraskuuta 1851, mutta alkuperäiseen nimeen palattiin 1. toukokuuta 1876. Asemaa käytti 24 150 matkustajaa kaudella 2017–2018.
Fafa’s

Fafa’s on suomalainen vuonna 2011 perustettu pikaruokaketju. Falafelejä, pitaleipiä ja salaatteja tarjoavalla Fafa’silla on Suomessa 28 ravintolaa vuonna 2023. Suurin osa niistä sijaitsee pääkaupunkiseudulla. Ravintolat toimivat franchising-periaatteella, ja seitsemää toimipistettä operoi S-ryhmä. Fafa’s on ensimmäinen täysin hiilineutraali ravintolaketju Suomessa. 
Ensimmäinen Fafa’s avattiin Helsingin Punavuoreen joulukuussa 2011. Helsingin lisäksi ravintoloita on Espoossa, Vantaalla, Seinäjoella, Tampereella, Lappeenrannassa, Jyväskylässä ja Oulussa. Toimipisteitä on aikaisemmin ollut myös Lahdessa, Kauniaisissa ja Turussa. Vuonna 2019 ketjulla oli Suomessa 35 ravintolaa ja seuraavana vuonna 39. Vuonna 2021 ravintoloita oli 43.
Fafa’s on Suomessa suosittu työpaikka ulkomaalaisille, sillä sen työntekijöiltä ei vaadita suomen kielen osaamista. Ravintolat ovat brändäystä ja ruokalistoja myöten täysin englanninkielisiä, ja vain noin 10–15 prosenttia yrityksen työntekijöistä on kantasuomalaisia.
Ruoka.
Fafa’s on ollut tunnettu siitä, ettei sen ruoissa käytetä punaista lihaa. Valtaosa tuotteista on vuodesta 2021 alkaen ollut joko kasvispohjaisia tai vegaanisia. Elokuussa 2023 ketju kuitenkin ilmoitti suunnittelevansa punaisen lihan palauttamista ruokalistalleen, sillä myynti oli vuoden 2021 jälkeen voimakkaasti laskenut.
Laajentuminen ulkomaille.
Ketjulla on ollut kaksi toimipistettä Tukholmassa sekä yhdet Tallinnassa ja Lontoossa. Vuonna 2019 Fafa’s ilmoitti tavoitteekseen laajentua muihin Pohjoismaihin ja laajemmin Eurooppaan. Ketjulla oli tarkoitus olla kansainvälisesti 300 ravintolaa viiden vuoden kuluttua. Vuonna 2020 tavoitteeksi ilmoitettiin yli sata toimipistettä vuoteen 2022 mennessä. Yrityksen perustajan, israelilaistaustaisen Doron Karavanin mukaan neuvotteluja käytiin muun muassa Tanskan ja Sveitsin markkinoista. Vuonna 2023 kuitenkin uutisoitiin, että kaikki ulkomailla toimivat ravintolat on suljettu.
Verve Records

Verve Records on yhdysvaltalainen levy-yhtiö, jonka Norman Granz perusti vuonna 1956. 
Historia.
Norman Granz perusti Verven tuottaakseen Ella Fitzgeraldin uusia nauhoituksia, jonka tuottaja hän oli. Ensimmäinen albumi, jonka levy-yhtiö julkaisi oli "Ella Fitzgerald Sings the Cole Porter Song Book". 1950- ja 1960-luvuilla levy-yhtiö kasvoi ja siihen kuuluivat muun muassa Charlie Parker, Bill Evans, Stan Getz, Billie Holiday, Oscar Peterson, Ben Webster sekä Lester Young.
Kostjantynivkan piiri

Kostjantynivkan piiri (, ) oli hallinnollinen piiri Ukrainan Donetskin alueella vuosina 1923-2020. Piirin hallinnollisena keskuksena toimi Kostjantynivkan kaupunki (72 888 as., ), joka oli juridisesti alueen alainen kaupunki, eikä ollut osa Kostjantynivkan piiriä. 
Ukrainan tilastokeskus arvioi Kostjantynivkan piirin väkiluvuksi 18 113 (1.1.2017). Väestö luokiteltiin kokonaan maaseudun asukkaiksi; piirissä ei ollut kaupunkimaista taajama-asutusta.
Ukrainan vuoden 2020 aluehallinnollisessa uudistuksessa alueiden alaisten paikallispiirien lukumäärää vähennettiin huomattavasti. Kostjantynivkan piiri lakkautettiin, sen alueet liitettiin osaksi laajentunutta Kramatorskin piiriiä.
Suomen ja Namibian väliset suhteet

Suomen ja Namibian väliset suhteet alkoivat jo ennen Namibian itsenäistymistä lähestystyön kautta.
Suomessa toimii Suomi–Namibia-seura, joka on perustettu vuonna 1974.
Suhteiden historia.
Suomalaisella lähetystyöllä on pitkät perinteet Namibiassa,
jotka alkoivat jo ennen Namibian itsenäisyyttä alkaen vuodesta 1869, jolloin suomalaisia lähetystyöntekijöitä saapui Pohjois-Namibiaan.
Suomalaiset kehittivät maassa terveydenhuoltoa ja koulutusta. Suomalaiset vaikuttivat myös maan nimistöön, sillä namibialaisille annettiin paljon suomalaisia etunimiä. Suomi tuki Namibian itsenäistymistä ja erityisesti Martti Ahtisaaren panos itsenäistymisessä oli merkittävä. Namibia oli Suomen tärkeimpiä kehitysyhteistyökohteita 1990-luvulla ja Suomi oli yksi ensimmäisiä maita, jonka kanssa Namibia solmi diplomaattisuhteet maan itsenäistyttyä.
Martti on suosittu etunimi Namibiassa. Tähän ovat vaikuttaneet Ahtisaaren lisäksi myös 1800-luvun lopulla lähetystyötä tehnyt Martti Rautanen. Lisäksi Martti Lutherin on arveltu vaikuttavan nimen suosioon.
Taloudelliset suhteet.
Sopimus kehitysyhteistyöstä Suomen ja Namibian välillä allekirjoitettiin vuonna 1990.
Suomen ja Namibian välinen kauppa on kasvavaa, mutta vähäistä. Suomesta viedään pääasiassa koneita ja elektroniikkaa, kun taas Namibiasta tuodaan pääasiassa lihaa.
Diplomaattiset suhteet.
Suomi lausui olevansa Namibian itsenäistymisen vankka tukija ennen Namibian itsenäistymistä.
Koulutus.
Mailla on yhteistyötä korkeakoulutuksen saralla sekä oppilasvaihdon että eri hankkeiden muodossa. Yhdeksällä suomalaisella korkeakoululla on ollut yhteistyötä Namibian yliopiston kanssa ja 12 korkeakoululla Namibian teknillisen yliopiston kanssa. Turun yliopisto avasi vuonna 2019 Namibian yliopiston Windhoekin pääkampuksen yhteyteen oman etäkampuksensa, jossa se tarjoaa ohjelmistotekniikan alan koulutusta.
Valtiovierailut.
Kesäkuussa 2008 Namibian pääministeri Nahas Angula vieraili Suomessa. 
Helmikuussa 2011 Suomen presidentti Tarja Halonen vieraili Namibiassa.
24.–25. helmikuuta 2024 presidentti Sauli Niinistö osallistui edesmenneen Namibian presidentti Hage Gottfried Geingobin hautajaisiin.
Diallyyliftalaatti

Diallyyliftalaatti (C14H14O4) on tyydyttymättömiin aromaattisiin estereihin kuuluva orgaaninen yhdiste. Rakenteeltaan se on allyylialkoholin ja ftaalihapon esteri. Yhdistettä käytetään valmistettaessa erikoispolymeerejä.
Ominaisuudet, valmistus ja käyttö.
Diallyyliftalaatti on huoneenlämpötilassa väritöntä ja lähes hajutonta nestettä. Yhdiste ärsyttää ihoa.
Diallyyliftalaattia valmistetaan tyypillisimmin allyylialkoholin ja ftaalianhydridin välisellä reaktiolla. Muita tapoja ovat ftaalihapon ja allyylialkoholin esteröinti happaman katalyytin läsnä ollessa tai dimetyyliftalaatin ja allyylialkoholin välinen vaihtoesteröintireaktio natriummetoksidin toimiessa katalyyttinä. Diallyyliftalaatti polymeroituu itsekseen melko hitaasti, mutta prosessia voidaan nopeuttaa radikaali-initiaattoreilla esimerkiksi peroksideilla. Pelkästään diallyyliftalaatista muodostuvilla polymeereillä on hyvä korkean lämpötilan kesto ja hyvin ristiinlinkittynyt rakenne. Näitä polymeerejä käytetään muun muassa hartseina, laminaatteina ja valettuina kappaleina elektroniikkateollisuuden sovellutuksissa. Diallyyliftalaattia voidaan myös käyttää komonomeerina muiden tyydyttymättömien estereiden esimerkiksi akrylaattien, maleaattien ja fumaraattien kanssa. Näissä polyestereissä se toimii ristiinlinkittävänä monomeerina ja parantaa polymeerin ominaisuuksia korkeissa lämpötiloissa. Ainetta voidaan myös käyttää pehmentimenä PVC-muoveissa ja selluloosaestereissä.
Keramiikkareliefi

Keramiikkareliefi on kuvanveistäjä Kerttu Horilan ensimmäinen julkinen teos, joka valmistui Porin Sampolan lähiöön vuonna 1981. Se tunnetaan myös nimellä Sampolan elämää.
Lymanin piiri (Donetskin alue)

Lymanin piiri () oli hallinnollinen piiri Ukrainan Donetskin alueella. Se yhdistettiin vuonna 2016 Ukrainan parlamentin ja Donetskin aluehallinnon päätöksillä Lymanin kaupunkipiiriin, jonka väkiluvuksi Ukrainan tilastokeskus arvioi 43 594 (1.1.2017).
Dobropilljan piiri

Dobropilljan piiri (, ) on hallinnollinen piiri Ukrainan Donetskin alueella. Piirin hallinnollinen keskus on Dobropilljan kaupunki (; 30 186 as., ), joka ei kuitenkaan kuulu piiriin vaan muodostaa oman kaupunkipiirinsä lähitaajamiensa kanssa. 
Ukrainan tilastokeskus arvioi Dobropilljan piirin väkiluvuksi 15 695 (1.1.2017). Piiri on maaseutuvaltainen, kaupunkilaisiksi väestöstä tilastoitiin ainoastaan Svjatohorivkan kaupunkityyppisen taajaman asukaat (Святогорівка, 1 880 as.).
&lt;br clear=left&gt;
SydänAkatemia

SydänAkatemia on Sydäntutkimussäätiön 2015 perustama hanke, jonka tarkoituksena on tuoda viestinnän avulla tutkimusta lähemmäksi tutkimuksen tukijoita ja siitä hyötyviä potilaita. Tutkimushankkeiden etenemisen lisäksi SydänAkatemia myös tiedottaa sydänsairauksien lisääntymisestä.
SydänAkatemiassa mukana olevat tutkimukset ovat Sydäntutkimussäätiön saamin lahjoituksin tuettuja suomalaisia monikeskustutkimuksia, joissa arvioidaan sydänsairauksien hoitomenetelmiä ja tutkitaan hoidon vaikuttavuutta. Tutkimushankkeiden tavoitteena on saada lisää tietoa muun muassa rytmihäiriöistä, sepelvaltimotaudista ja sydämen vajaatoiminnasta sekä niiden tehokkaimmasta hoidosta. 
Kärkihanke ICEMAN.
SydänAkatemian ensimmäisen kolmivuotisen suurhankkeen, ICEMANin, tavoitteena on valita kolmesta katetriablaatiomenetelmästä tehokkain ja turvallisin sekä saada lisätietoa kohtauksittaisen eteisvärinän uusiutuvuudesta. Eteisvärinä on yleisin sydämen pitkäkestoinen rytmihäiriö ja sen odotetaan lisääntyvän 100 000:sta peräti 150 000 potilaaseen vuoteen 2020 mennessä. Eteisvärinä heikentää toimintakykyä ja lisää monien sairauksien riskiä. 
Tutkimus saa tukea Sydäntutkimussäätiön diplomi-insinööri Kalevi Erosen rahastosta. ICEMAN-hanketta johtavat professorit Pekka Raatikainen ja Heikki Huikuri sekä vuoden 2018 keväästä lähtien Juhani Junttila, Huikurin jäädessä eläkkeelle. 
SydänAkatemia seuraa myös Sydäntutkimussäätiön tukemia merkittäviä perustutkimushankkeita, jotka ovat "Fixing the broken heart" eli tutkimushankkeet "Älykäs pilleri" ja "Hoitavat geenit".
Aiheesta muualla.
SydänAkatemian verkkosivu
Oleksandrivkan piiri

Oleksandrivkan piiri () oli hallinnollinen piiri Ukrainan Donetskin alueella. Ukrainan tilastokeskus arvioi Oleksandrivkan piirin väkiluvuksi 18 600 (1.1.2017). Piirin hallinnollinen keskus on Oleksandrivkan kaupunkityyppinen taajama (, 3 593 as.; 2017). 
Osana Ukrainan heinäkuun 2020 aluehallintouudistusta Oleksandrivkan piiri liitettiin osaksi Kramatorskin piiriä.
Manhušin piiri

Manhušin piiri , , toukokuuhun 2016 saakka "Peršotravnevan piiri") on hallinnollinen piiri Ukrainan Donetskin alueella. Piirin hallinnollinen keskus on Manhušin kaupunkityyppinen taajama (; 8 186 as., ). Piirin ja sen hallintokeskuksen nimi muutettiin Ukrainan parlamentin päätöksellä 12.5.2016 osana maan pyrkimystä luopua kommunistisen ja fasistisen perinteen mukaisista paikkakuntanimistä.
Ukrainan tilastokeskus arvioi piirin väkiluvuksi 26 510 ihmistä (1.1.2017). Kaupunkilaisiksi katsottiin Manhušin ohella Jaltan kaupunkityyppisen taajaman (Ялта, 5 159 as.) asukkaat.
&lt;br clear=left&gt;
Jasynuvatan piiri

Jasynuvatan piiri (, ) on hallinnollinen piiri Ukrainan Donetskin alueella. Piirin hallinnollinen keskus on Jasynuvatan kaupunki (; 35 166 as., ), joka ei kuitenkaan kuulu piiriin vaan on juridisesti Donetskin alueen alainen kaupunki. 
Itä-Ukrainan sodan seurauksena sekä osa piiristä että piirin juridinen hallintokeskus Jasynuvata ovat olleet vuodesta 2014 kapinallisten ryhmittymien hallinnassa, Ukrainan hallituksen kontrollin ulkopuolella. Tällöin piirin tosiallisena hallintokeskuksena on ollut Otšretynen kaupunkityyppinen taajama. 
Ukrainan tilastokeskus arvioi piirin väkiluvuksi 26 823 (1.1.2017). Kaupunkilaisiksi tilastoitiin 8 220 ihmistä eli neljän kaupunkityyppisen taajaman asukaat: Verh’notoretske (Верхньоторецьке, 2 905 as.), Želanne (Желанне, 1 384 as.), Keramik (Керамік, 358 as.) ja Otšretyne (Очеретине, 3 573 as.).
Nikolsken piiri

Nikolsken piiri (); , 5.2016 saakka "Volodarsken piiri") on hallinnollinen piiri Ukrainan Donetskin alueen lounaisosassa. Piirin hallinnollinen keskus on Nikolsken kaupunkityyppinen taajama (), aiempi Volodarske; 8 248 as., ). 
Piirin ja sen hallintokeskuksen nimi muutettiin Ukrainan parlamentin päätöksellä 12.5.2016 osana maan pyrkimystä luopua kommunistisen ja fasistisen perinteen mukaisista paikkakuntanimistä. 
Ukrainan tilastokeskus arvioi piirin väkiluvuksi 28 493 ihmistä (1.1.2017). Kaupunkilaisiksi heistä tilastoitiin Nikolsken taajaman asukkaat.
Slovjanskin piiri

Slovjanskin piiri (, ) oli hallinnollinen piiri Ukrainan Donetskin alueen pohjoisosassa. Piirin hallinnollinen keskus on Slovjanskin kaupunki (; 113 196 as., ). Slovjansk ei ollut osa Slovjanskin piiriä vaan muodosti oman kaupunkipiirinsä. Heinäkuussa 2020 tehdyssä aluehallinnon uudistuksessa Slovjanskin piiri ja Slovjanskin kaupunki yhdistettiin osaksi laajempaa Kramatorskin piiriä. 
Ukrainan tilastokeskus arvioi piirin väkiluvuksi 47 913 ihmistä (1.1.2017). Kaupunkilaisiksi heistä tilastoitiin 29 440 henkeä. He asuivat Mykolajivkan kaupungissa (Миколаївка, 15 109 as.) tai jossain piirin viidestä kaupunkityyppisestä taajamasta: Andrijivka (Андріївка, 821 as.), Bylbasivka (Билбасівка, 6 063 as.), Donetske (Донецьке, 629 as.), Raihorodok (Райгородок, 3 428 as.) ja Tšerkaske (Черкаське, 3 390 as.).
Pokrovskin piiri

Pokrovskin piiri (, ; ennen toukokuuta 2016 "Krasnoarmijskin piiri") on hallinnollinen piiri Ukrainan Donetskin alueella. Piirin hallinnollinen keskus on Pokrovsk (61 127 as., ). Sekä piirin että sen hallintokeskuksen nimi muutettiin Ukrainan parlamentin päätöksellä 12.5.2016 osana maan pyrkimystä luopua kommunistisen ja fasistisen perinteen mukaisista paikannimistä. 
Pokrovskin piirin naapureina ovat etelässä Volnovah’an piiri, lännessä Dnipropetrovskin alueen Synelnykoven piiri, pohjoisessa Kramatorskin piiri, sekä idässä Venäjän vuodesta 2014 sotilaallisesti kontrolloimiin, muodollisesti kapinallisalueeseen (Venäjän nukkehallintoon) kuuluneet Horlivkan, Donetskin ja Kalmiusken piirit.
Donetskin alueen piirien ("raion") lukumäärä supistettiin vuoden 2020 aluehallinnollisessa uudistuksessa kahdeksaan piiriin. Samalla aiempaa Pokrovskin piiriä laajennettiin alueliitoksin. Laajennetun piirin pinta-alaksi tuli 4 004,1 neliökilometriä. 
Ukrainan tilastokeskus arvioi laajennetun piirin väkiluvuksi 386 451 (1.1.2022; suppeammalle piirille: 30 653, 1.1.2017). Kaupunkilaisia oli prosenttia piirin asukkaista (yhteensä 321 870 ihmistä). Kaupunkilaisiksi luokiteltiin piirin 14 kaupungin (Avdijivka 31 392 as., Bilytske 7 764 as., Bilozerske 14 634 as., Hirnyk 10 357 as., Dobropillja 28 170 as., Krasnohorivka 14 666 as., Kurah’ove 18 220 as., Marjinka 9 089 as., Myrnohrad 46 098 as., Novohrodivka 14 037 as., Pokrovsk 61 127 as., Rodynske 9 850 as., Selydove 21 521 as., Ukrajinsk 10 655 as.) ja 16 silloisen kaupunkityyppisen taajaman väestö. Aiemmat (vuoteen 2024 saakka) kaupunkityyppiset taajamat olivat Hostre (557 as.), Hrodivka (2 299 as.), Illinka (440 as.), Keramik (339 as.), Komyš’ivka (373 as.), Kurahivka (2 600 as.), Novoekonomitšne (2 763 as.), Otšeretyne (3 378 as.), Ševtšenko (1 654 as.), Svjatohorivka (1 799 as.), Tsukuryne (1 745 as.), Udatšne (1 633 as.), Verh’notoretske (2 819 as.), Vodjanske (1 373 as.), Vyšneve (244 as.) ja Želanne (1 274 as.).
Piirin alue on ollut helmikuusta 2022 lähtien Venäjän hyökkäyssodan sotatoimialueena ja osittaisen miehityksen kohteena.
Boikivsken piiri

Boikivsken piiri (; ; 12.6.2016 saakka "Telmanoven piiri") on hallinnollinen piiri Ukrainan Donetskin alueella. Piirin hallinnollinen keskus on Boikivsken kaupunkityyppinen taajama (, 4 423 as., ; aiempi Telmanove). 
Sekä piirin että sen hallintokeskuksen nimi muutettiin Ukrainan parlamentin päätöksellä 12.5.2016 osana maan pyrkimystä luopua kommunistisen ja fasistisen perinteen mukaisista paikkakuntanimistä. Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin.
Ukrainan tilastokeskus arvioi piirin väkiluvuksi 14 163 ihmistä (1.1.2017). Väestöltään piiri on maaseutuvaltainen, sillä kaupunkilaisiksi väestöstä tilastoitiin ainoastaan Boikivsken kaupunkityyppisen taajaman asukaat.
Bah’mutin piiri

Bah’mutin piiri (, ); vuosina 1924-2016 nimellä Artemivskin piiri (; ) on hallinnollinen piiri Ukrainan Donetskin alueen itäosassa. Piirin hallinnollinen keskus on Bah’mutin kaupunki (; 71 094 as., 2022).
Sekä piirin että sen hallintokeskuksen nimi muutettiin Ukrainan parlamentin päätöksellä 12.5.2016 osana maan pyrkimystä luopua kommunistisen ja fasistisen perinteen mukaisista paikkakuntanimistä. Aiemmin piirin hallintokeskus oli nimeltään "Artemivsk" () ja piiri oli "Artemivskin piiri" ().
Itä-Ukrainan sodan seurauksena myös piirin rajoja on muutettu sotavuosien aikana. Joitain osia aiemmasta Bah’mutin piirin eteläosasta kuului vuodesta 2014 lähtien Ukrainan hallituksen kontrollin ulkopuolelle jääneisiin kapinallisalueisiin, eli vuodesta 2014 Venäjän sotilaallis-taloudellisella tuella ylläpidetyn nukkehallinnon piiriin. Heinäkuun 2020 piirijaossa Bah’mutin piirin eteläpuolelle muodostettiin (de jure) Horlivkan piiri usean piirin kapinallisalueelle jääneistä osista. Lounaassa Bah’mutin piirin naapurina on Pokrovskin piiri ja lännessä Kramatorskin piiri. Itänaapurina on Luhanskin alue.
Ukrainan heinäkuun 2020 aluehallinnollisessa uudistuksessa alueisiin kuuluvien piirien lukumäärää supistettiin huomattavasti, hallinnon rakennetta yksinkertaistettiin, kaupungit liitettiin piireihin kuuluviksi. Bah’mutin piiriin muutos merkitsi väkiluvun huomattavaa kasvua, vaikka uuden piirin pinta-ala 1 748,3 neliökilometriä supistui hieman aiemmasta (7/2020 asti: 1 921,42 km²). Muun muassa Bah’mutin kaupunki liitettiin Bah’mutin piiriin; tätä ennen se oli oma kaupunkipiirinsä. Vuonna 2017 piirin väkiluvuksi arvioitiin 108 637 ihmistä (1.1.2017), joista kaupunkilaisiksi tilastoitiin 77 997 ihmistä. Vuonna 2022 kaupunkiväestöön kuului 191 694 ihmistä, eli seitsemän kaupungin (Bah’mut 71 094 as., Zalizne 4 928 as., Svitlodarsk 11 127 as, Siversk 10 875 as., Soledar 10 490 as., Toretsk 30 914 as., Tšasiv Jar 12 250 as.) ja 11 silloisen kaupunkityyppisen taajaman asukaat - Krasna Hora (584 as.), Kurdjumivka (737 as.), Luhanske (2 140 as.), Myronivskyi (7 221 as.), 
Nelipivka (977 as.), Nju-Jork (Novhorodske) (9 735 as.), Petrivka (1 009 as.), Pivdenne (1 404 as.), Pivnitšne (9 024 as.), Stšerbynivka (3 266 as.) ja Zaitseve (3 919 as.).
Bah’mutin piiri tuli Venäjän hyökkäyssodan 2022 johdosta sotatoimialueeksi.
Amvrosijivkan piiri

Amvrosijivkan piiri (); ) on hallinnollinen piiri Ukrainan Donetskin alueen itäosassa. Piirin hallinnollinen keskus on Amvrosijivkan kaupunki (, ; 18 413 as. ).
Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin.
Ukrainan tilastokeskus arvioi piirin väkiluvuksi 44 379 ihmistä (1.1.2017). Kaupunkilaisiksi heistä tilastoitiin Amvrosijivkan kaupungin väestön ohella piirin kolmen kaupunkityyppisen taajaman asukaat: Kopani (Копані, 1 122 as.), Kuteinykove (Кутейникове, 1 642 as.) ja Novoamvrosijivka (Новоамвросіївське, 2 152 as.).
Starobeševen piiri

Starobeševen piiri (; ) oli hallinnollinen piiri Ukrainan Donetskin alueen itäosassa. Heinäkuussa 2020 toteutetun aluehallinnollisen uudistuksen yhteydessä se yhdistettiin laajempaan Kalmiusken piiriin, joka perustettiin tuolloin Venäjän tukemien kapinallisten hallitsemalle alueelle. Starobeševen piirin hallinnollinen keskus oli Starobeševen kaupunkityyppinen taajama (; 6 191 as., ). 
Itä-Ukrainan sodan seurauksena piiri on kuulunut vuodesta 2014 suurelta osin Ukrainan hallituksen kontrollin ulkopuolelle jääneisiin kapinallisalueisiin.
Ukrainan tilastokeskus arvioi piirin väkiluvuksi 49 824 (1.1.2017). Kaupunkilaisiksi heistä tilastoitiin Kalmiusken kaupungin (Кальміуське, 11 582 as.) sekä Starobeševen ja Novyi Svitin (Новий Світ, 9 105 as.) kaupunkityyppisten taajamien asukaat.
Volnovah’an piiri

Volnovah’an piiri (; ) on hallinnollinen piiri Ukrainan Donetskin alueella. Piirin hallinnollinen keskus on Volnovah’an kaupunki (; 21 441 as., ). Paikallistasolla eli aluehallinnon kolmannella tasolla piiri jakautuu edelleen kahdeksaan hromaan (kuntaan).
Volnovah’an piiri rajoittuu pohjoisessa Pokrovskin, idässä Kalmiusken ja etelässä Mariupolin piiriin. Lännessä naapurina on Zaporižžjan alueen Polohyn piiri ja luoteessa Dnipropetrovskin alueen Synelnykoven piiri.
Ukrainan vuoden 2020 aluehallinnollisessa uudistuksessa alueiden alaisten piirien lukumäärää vähennettiin huomattavasti. Tällöin aiemman Volnovah’an piirin pinta-ala (1 848,0 km²) yli kaksinkertaistettiin 4 457,4 neliökilometriin. Rajoja muutettiin muutoinkin. Itä-Ukrainan sodan seurauksena joitain osia aiemmasta piiristä oli kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin. Venäjän hyökkäyssodan aikana (2022–) maahantunkeutuja on pyrkinyt saamaan suuria osia piiristä hallintaansa.
Ukrainan tilastokeskus arvioi piirin väkiluvuksi 141 797 (1.1.2021; 99 546 as., 1.1.2017). Kaupunkilaisiksi heistä tilastoitiin Volnovah’an ja Vuhledarin (14 432 as.) kaupunkien sekä yhdeksän kaupunkityyppisen taajaman asukaat (Andrijivka 2 557 asukasta, Blahodatne 1 063 as., Velyka Novosilka 5 365 as., Volodymyrivka 6 160 as., Hrafske 387 as., Donske 4 641 as., Myrne 1 655 as., Novotrojitske 6 445 as. ja Olhynka 2 975 as.).
&lt;br clear=left&gt;
Markus Koivula

Markus Koivula (s. 25. maaliskuuta 1993) on suomalainen pikajuoksija. Hän on edustanut vuodesta 2008 lähtien Tampereen Pyrintöä ja hänen valmentajinaan toimivat Heikki Koivula ja Mauri Salomäki. 
Koivula on ollut parhaimmillaan viidentenä 200 metrin juoksussa Kalevan kisoissa vuonna 2016. Lisäksi viestijuoksun SM-kisoissa hän on saavuttanut Tampereen Pyrinnön joukkueessa 4 × 400 metrin viestijuoksussa kultaa vuonna 2016 ja pronssia vuonna 2014. 4 × 100 metrin viestijuoksussa Koivula voitti kultaa vuonna 2013 ajalla 40,77 s. Sisäratojen SM-kilpailuista Koivula voitti kultaa 4 × 300 metrin viestistä vuonna 2016.
Jorge Ben Jor

Jorge Duilio Lima Menezes (s. 22. maaliskuuta 1945 Rio de Janeiro, Brasilia), joka tunnettiin alun perin taiteilijanimeltään Jorge Ben ja myöhemmin nimeltä Jorge Ben Jor, on brasilialainen populaarimuusikko. Hänen luonteenomainen tyylinsä on sekoitus sambaa, funkia, rockia sekä bossa novaa sanoituksilla, jotka sekoittavat huumoria ja satiiria yleensä yksityisinä pidetyillä aiheilla. Hänen hittikappaleisiinsa lukeutuvat muun muassa ”Chove Chuva”, ”Mas que Nada”, ”Ive Brussel” sekä ”Balança Pena”.
Hänen albuminsa "África Brasil" (1976) valittiin vuonna 2005 hakuteokseen "1001 albumia jotka jokaisen on kuultava edes kerran eläessään".
Petter Hemming

Petter Hemming (s. 17. helmikuuta 1999) on suomalainen jalkapalloilija, pelipaikaltaan keskuspuolustaja. Hän edustaa Veikkausliigassa pelaavaa IFK Mariehamnia.
Hemming pelasi Kakkosen kaudella 2016 kolme ottelua sarjasta pudonneessa FC Ålandissa. 2. heinäkuuta 2017 hän pelasi ensimmäisen Veikkausliigan ottelunsa IFK Mariehamnissa, kun se kohtasi VPS:n maalittomaan tasatulokseen päättyneessä vierasottelussa.
Ray Barretto

Ray Barretto (29. huhtikuuta 1929 New York, New York – 17. helmikuuta 2006 Hackensack, New Jersey) oli yhdysvaltalainen Grammy-palkinnon voittanut latin jazz -lyömäsoittaja. Hän oli Tito Puenten orkesterin jäsen vuodesta 1957 vuoteen 1960 ja perusti oman orkesterinsa vuonna 1961. Barretto oli myös yksi Fania All Starsin jäsenistä.
Filip Hlúpik

Filip Hlúpik (s. 30. huhtikuuta 1991 Uherské Hradiště, Tšekkoslovakia) on tšekkiläinen jalkapalloilija, pelipaikaltaan keskikenttäpelaaja. Hän edustaa Veikkausliigassa pelaavaa IFK Mariehamnia.
Hlúpik pelasi vuosina 2010–2016 1. FC Slováckossa 96 Tšekin pääsarjan ottelua, joissa hän teki yhdeksän maalia. Vuonna 2017 hän pelasi neljä ottelua Bulgarian pääsarjan Tšerno Moressa.
Fire Inside – The Story of Endstand

Fire Inside – The Story of Endstand on suomalainen dokumenttielokuva ja musiikki-DVD, joka käsittelee hardcore punk -yhtye Endstandia. Se julkaistiin 24. toukokuuta 2013 levymerkillä Combat Rock Industry. Elokuvan on ohjannut Matti Penttilä. DVD sisältää dokumentin lisäksi yhtyeen 10-vuotiskeikan vuodelta 2006, ja CD/DVD:llä on yhtyeen viimeinen esiintyminen toukokuulta 2010.
DVD debytoi Suomen virallisen listan kolmannella sijalla.